
R E F E R A T

privind stabilirea taxelor pentru eliberarea atestatelor de producător şi a carnetelor de comercializare a produselor din sectorul agricol pentru anul fiscal 2015

Atestatele de producător și carnetele de comercializare a produselor din sectorul agricol se eliberează conform prevederilor Legii nr. 145/2014 pentru stabilirea unor măsuri de reglementare a pieței produselor din sectorul agricol, a Ordinului nr. 1.846/2.408 privind punerea în aplicare a prevederilor     art. 5 alin. (1) din Legea nr. 145/2014 și a Ordinului nr. 20/208 privind punerea în aplicare a prevederilor art. 9 alin. (1) din Legea nr. 145/2014.
Atestatul de producător se eliberează de către primar, la cerere, în termen de 5 zile lucrătoare de la data solicitării, persoanelor fizice care optează pentru desfăşurarea unei activităţi economice în sectorul agricol, după verificarea cu privire la existenţa suprafeţelor de teren, respectiv a efectivelor de animale pentru care se solicită eliberarea atestatului de producător, atât pe baza datelor din registrul agricol, cât şi în teren, la fermele/gospodăriile agricole deţinute de solicitanţi, de către reprezentanţi împuterniciţi, prin dispoziţie a primarului. 
Atestatul de producător este valabil un an calendaristic de la data emiterii şi se vizează semestrial la cererea titularului, prin aplicarea ştampilei şi a semnăturii primarului.
            Formularul atestatului de producător are regim special, este prevăzut cu elemente de siguranţă şi se tipăreşte în condiţiile legii de către Imprimeria Naţională, la solicitarea consiliilor judeţene.

 
Costurile generate de tipărire a atestatului de producător din sectorul agricol se suportă de către Consiliul Judeţean Timiş, iar sumele cheltuite de acestea se recuperează prin grija primarilor din sumele achitate de solicitanţi pentru eliberarea acestora, stabilite prin hotărâri ale autorităţilor deliberative, la propunerea autorităţilor executive.
Exercitarea activităţilor de comerţ cu ridicata sau comerţ cu amănuntul a produselor agricole obţinute în ferma/gospodăria proprie de către producătorii agricoli persoane fizice care deţin atestat de producător se realizează în baza carnetului de comercializare a produselor din sectorul agricol.
Carnetul de comercializare a produselor din sectorul agricol se eliberează la cerere solicitantului de către primarul pe a cărui rază de competenţă se află terenul/ferma/gospodăria în care se obţin produsele estimate a fi destinate comercializării, în termen de 5 zile lucrătoare de la data solicitării, după verificarea existenţei atestatului de producător şi după verificarea faptică în teren a existenţei produsului/produselor supuse comercializării.
Formularul carnetului de comercializare a produselor din sectorul agricol are regim special, este prevăzut cu elemente de siguranţă şi se tipăreşte, în condiţiile legii, de către Imprimeria Naţională, la solicitarea consiliilor judeţene, care le distribuie primarilor, la solicitarea acestora.
     
Costurile generate de tipărire a carnetelor de comercializare a produselor din sectorul agricol se suportă din bugetele locale ale judeţelor, iar sumele cheltuite de acestea se recuperează prin grija primarilor din sumele achitate de solicitanţi pentru eliberarea acestora, stabilite prin hotărâri ale autorităţilor deliberative, la propunerea autorităţilor executive.

Conform adresei Consiliului Judeţean Timiş cu nr. 1658/10.02.2015, cele două produse (atestat de producător și carnet de comercializare a produselor din sectorul agricol) se v-a comanda la următoarele preţuri transmise de producător:

1. Atestat de producător- 359,60 lei/bloc (TVA inclus), blocuri a 100 file;
2. Carnet de comercializare produse din sectorul agricol- 12,40 lei/carnet (TVA inclus), carnete a 126 file.
La data intrării în vigoare a Legii nr. 145/2014, potrivit art. 19 din lege, s-a abrogat Hotărârea Guvernului nr. 661/2001 privind procedura de eliberare a certificatelor de producător, cu modificările şi completările ulterioare, în baza căreia s-a stabilit taxa pentru eliberarea certificatelor de producător (diferenţiată pe produse- Anexa nr. 1 la H.C.L.M.T. Nr. 289/20.05.2014), în conformitate cu prevederile art. 268 alin. (4), coroborate cu cele ale art. 288 alin. (1) şi art. 292 alin. (1) şi (2)  din Codul fiscal, potrivit pct. 158 alin. (3) şi (4) din Normele metodologice de aplicare a Legii nr. 571/2003 privind Codul fiscal.

În acest nou context legislativ se impune corelarea prevederilor H.C.L.M.T. nr. 289/2014 prin care se stabilesc impozite şi taxe pentru anul fiscal 2015, cu noile prevederi ale Legii nr. 145/2014, fiind necesar a se stabili noua taxă începand cu anul fiscal 2015 prin excepţie de la regula prevazută la art. 288 alin. 1 din Legea nr. 571/2003 şi ale pct. 224 din H.G. nr. 44/2004, modificându-se corespunzător hotărârea consiliului local invocată mai sus. 
Având în vedere prevederile Legii nr. 145/2014 pentru stabilirea unor măsuri de reglementare a pieței produselor din sectorul agricol, a Ordinului nr. 1.846/2.408 privind punerea în aplicare a prevederilor art. 5 alin. (1) din Legea nr. 145/2014 și a Ordinului nr. 20/208 privind punerea în aplicare a prevederilor art. 9 alin. (1) din Legea nr. 145/2014 şi prevederile Legii nr. 571/2003 privind Codul fiscal, cu modificările şi completările ulterioare, 
PROPUNEM:

Aprobarea următoarelor taxe locale pentru anul fiscal 2015:

1. Taxa pentru eliberarea atestatului de producător - 40 lei
2. Taxa pentru eliberarea carnetului de comercializare a produselor din sectorul agricol - 20 lei
Abrogarea dispoziţiilor referitoare la Taxa pentru eliberarea certificatului de producător diferenţiat pe produse, de la punctul 2 din Anexa nr. 1 la H.C.L.M.T. Nr. 289/20.05.2014.

